**OPETUS- JA KULTTUURIMINISTERIÖ**

PL 29

00023 Valtioneuvosto

Viite: OKM/72/040/2014

**Asia Lausuntopyyntö opetus- ja kulttuuriministeriön valmistelemasta hallituksen esitysluonnoksesta laeiksi yleisistä kirjastoista ja opetus- ja kulttuuritoimen rahoituksesta annetun lain 2 §:n muuttamisesta**

**Lausunnon keskeinen sisältö**

**Keski-Uudenmaan koulutuskuntayhtymä toteaa lausuntonaan seuraavaa:**

Kuntayhtymän näkemyksen mukaan kirjastolain tulee mahdollistaa osaamisen vahvistaminen kirjastoissa monien koulutuspolkujen kautta.

Keski-Uudenmaan koulutuskuntayhtymässä toteutetaan kirjastoalan koulutusta niin perustutkinto- kuin ammattitutkintotasolla.

Lakiesitys ottaa kantaa henkilöstön kelpoisuusvaatimuksiin sekä siihen, että kirjastoissa toimisi ”riittävä määrä” henkilöstöä sekä alan koulutuksen omaavaa että muuta henkilöstöä. Asiantuntijatehtävien osalta edellytettäisiin pääsääntöisesti korkeakoulututkintoa. Tämä tuo mukanaan **kelpoisuusvaatimusesteen** ammatillisen koulutuksen suorittaneiden etenemiseksi uralla.

Laissa tulisi mainita eri koulutustasot, eli erikseen mainittuna myös toisen asteen ammatillinen koulutus, mahdollisina pohjakoulutuksina, jotka mahdollistaisivat etenemisen asiantuntijatehtäviin. Tämä selkeyttäisi myös koulutuksen järjestämistä. Muuttuva työelämä ja erilaiset norminpurkutalkoot sekä tuleva koulutusreformi edellyttävät joustavuutta työelämän osaamisvaatimuksissa ja rekrytointikäytännöissä, mutta tämä ei saa merkitä alan koulutusvaatimuksista luopumista, vaan enemmin joustavuutta alan koulutusvaatimusten sisällä.

Tieto- ja kirjastopalvelujen ammattitutkinnon perusteet on uudistettu vastaamaan tämän päivän kirjastojen tarpeita 1.1.2016. Ammattitutkinnon lisäksi kirjastoalan ammattilaisia koulutetaan Liiketalouden perustutkinnon Tieto- ja kirjastopalvelujen osaamisalassa. Koulutuksista valmistuu erilaisiin kirjastoihin asiakaspalvelun ammattilaisia, jotka hallitsevat kirjaston sisältöpalvelut ja osaavat ohjata ja neuvoa asiakkaita.

Toisen asteen koulutuksen kautta kirjastoihin saadaan asiakaskeskeistä, aikaa ja ympäristöä aktiivisesti seuraavaa, esiintymiskykyistä ja viestintä- sekä markkinointitaitoista henkilöstöä. Heillä on erinomaiset valmiudet jatkokoulutukseen ja sitä kautta asiantuntijatehtäviin.

Keski-Uudenmaan koulutuskuntayhtymä 22.9.2016

Hannu Laurila

Kuntayhtymän johtaja